  Виталий Пронин Алексей Шепталин Ортчем арын республикаысьтымы дышетонъя но наукая министр луиз Алексей Шепталин. Та интыяз Алексей Александрович одӥг газет-журналлы но интервью ӧз сётъя на. Туннэ со - милям куномы. Алексей Александрович Шепталин - история наукаосъя кандидат, доцент. Удмуртилэн гимнэзлэн ӟуч кылъёсызлэн авторез. Вордӥськиз Сарапул городын 1971-тӥ арын. Йылпумъяз УдГУ-ысь историкъёсты но юристъёсты дасянъя факультетъёсты. Ужаз Удмурт Республикаысь Нациосын ужанъя комитетын валтӥсь специалист луыса, Удмурт кун университетысь историяя факультетын кафедралэн кивалтӥсезлэн воштӥсез, Улосэз азинтон стратегияя институтлэн директорезлэн воштӥсез вал. Бӧрысь - Кун службая Урал академилэн Ижысь ёзэзлэн директорез, Россия Федерациысь Президент бордысь Калык хозяйствоя но кун службая академилэн Ижысь филиалэзлэн директорез, Калык фронтлэн Удмуртиысь штабезлэн сопредседателез, Удмуртиысь Общественной палаталэн кивалтӥсезлэн воштӥсез. 2016-тӥ арын 2-тћ декабрьысен - Удмуртиысь дышетонъя но наукая министр.Наукая 90-лэсь трос статьяослэн авторзы, «Феномен Удмуртии» проект бордын ужамъёс пӧлысь одӥгез. Удмуртиысь наука удысысь дано ужась, Удмурт Республикалэн Кун премиезлэн лауреатэз. - Алексей Александрович, удмурт лыдӟисьёс понна тӥ сокем тодмо уд луиське на. Соин ик ойдолэ нырысь выжыосты сярысь вераськом.- Зэм но, Удмуртиын Шепталин фамилиен кӧня ке гинэ адями улэ. Но ваньзы ик соос - ӵыжы-выжыос. Атае выжыезъя Тамбов областьысь Моршанск городысь. Соин ик, малпасько, мынам фин-угор, мордва виры вань. Нош Сарапулэ атае Япониен ожмаськонын вормем бере, фронтысь бертыса, кылем. Татысен ик соос анаеным тодматскиллям.Мон вордӥськи 1971-тӥ арын Сарапулысь Старцев гурезь нимаськись интыын, Кам шурлэн ярдуръёсыз дорысен ог 100 метр кемын. Оло, соин но пичи дырысьтым тужгес яркыт суредъёс та шурен герӟаськемын. Атае монэ сьӧраз чорыганы туж вазь басьяны кутскиз. Кӧня меда нуналъёс но уйёс ортчизы, Кам шурлэн ярдуръёсаз чорыгаса, тылскем дорын пукыса! Киям визнанэн мон пукылӥ пыжын, нош Кам шур кузя отчы-татчы ортчылӥзы пӧртэм плотъёс, баржаос, буксиръёс, теплоходъёс, катеръёс… Тӥни соку ик мынам нырысетӥ сайкыт, чагыр малпанэ кылдӥз: кыӵе ке корабльлэн яке катерлэн капитанэз луо. Пичи дыръяз капитан луэмез потэ вал.Вашкала Сарапул паймытъя аслаз архитектураеныз. Мылкыдме тужгес но бурдъялляз тылпу кысӥсьёслэн город шорысь ик каланчазы. Со сокем ӝужыт но бордаз кыскись! Мынам сыӵе потылӥз со каланча вылэ тубеме, со понна мон дась вал пожарник но луыны. Пиналъёслэн пожарной дружинаязы ветлӥ, но тылпу кысӥсь луыны кылдымтэ вылэм.Тӥни озьы, ву но тылпу вискын аслэсьтым сюресме утчаса, ортчиз мынам пичи дыры.- Бырйиды историклэсь сюрессэ. Дас арлэсь кема ужады Удмурт кун университетын, лекциос лыдӟиды пӧртэм темаосъя: этнология, этнография, этноконфликтология, оскон… Нош асьтэлы мар тужгес но матын вал?- УдГУ мынам улонам туж бадӟым инты басьтэ. Отчы мон лыктӥ 1988-тӥ арын, дышетскыны пыри историяя факультетэ. Нош кошки, 20 арлэсь трос ортчыса, 2009-тӥын, доцент, история наукаосъя кандидат луыса. Этнология но регионоведениея кафедралэн кивалтӥсезлэн воштӥсез вал ни.Мон бадӟым тау шуисько Владимир Владыкин тодосчилы. Та паймымон адями, дышетӥсь, тодмо профессор кивалтэм улсын ик мон азински. Владимир Владыкин - удмурт этнографъёслэсь школазэс кылдытӥсь. Нырысетӥ курсысен ик солэсь лекцизэ кылзэме бере мон валай, кыӵе сюресъя азьланяз мыно. Озьы, историяя факультетэз йылпумъяса, «этнография, этнология, антропология» удысъя аспирантурае вамыштӥ.Нялтас вераса, нырысетӥ дышетскемея мон - токарь. Сыӵе квалификация басьтӥ, Сарапулысь радиозаводын ужакум. Нош студент дыръям стройотрядын каменщиклэн ужезлы дыши. Туж потэ на вал сварщиклы дышетскеме, но дыры ӧз тырмы. Малпасько, воргорон котьма быгатыны кулэ. Йырыз гинэ ӧвӧл, киыз но мед ужалоз.- Ас вакытаз туж тодмо вал тӥляд «шепталинки» нимо пичи кылбуръёсты. Кызьы соосты дунъяськоды? Мар тӥ понна - поэзия? - «Шепталинки» нимам ньыль чуръем пичи кылбуръёслэсь бадӟым люкетсэс гожтӥ 15 ар талэсь азьло. Мар бордысен ваньмыз кутскиз? Тодмо удмурт тодосчиен, фольклористэн Татьяна Григорьевна Владыкинаен ӵош ӝыны арлэсь кема тыршимы Удмуртилэн гимнэзлы текст малпан бордын. Со вакытлы гимнлэн крезьгурез вал ни. Озьыен, со гуръя тупатскыса, кылбур чуръёс малпано вал. Татьяна Григорьевна удмурт кылбур гожтӥз, мон ӟучез бордын тырши. Кӧня ке толэзь ӵоже пуки, компьютерам мертчыса, кулэ луись малпан, кыл, рифма утчаса, сое крезьгуръя чакласа. Сокема курадӟеммы юнме ӧз луы, гожтэм чуръёсмы тужгес устоен лыдъямын, ми троссэ тодмо поэтъёсты азьпалтӥм. Милям чуръёсмы Удмуртилэн кункрезезлы пӧрмизы. Тунсыко: кункрезьлы кылбуре дась луэм бере мон шӧдтэк шорысь ачим но рифмаосын вераськыны кутски, кӧня ке минут куспын выль ньыль чуръёсы вордскылӥзы. Ӵемысь серемпыр гожтэм макеос. Мон соосты кылбуръёсын уг лыдъяськы. Жанрзыя соос - рифмае сузьем малпанъёс. Эшшо шуысал на: со малпанъёс ваньмыз понна ӧвӧл, куд-огез соосты уз но вала, дыр.Али со вакытъёсы кылдэм чуръёсы шоры лӧптылон шоры сямен учкисько ни. Выльёссэ уг ни гожъяськы. Солэсь кулэгес ужъёс вань. Берло «шепталинкаме» ог 8 ар талэсь азьло гожтӥ:Глупости, от альфы до  омеги,Зря в веках высмеивал народ:Нынче лошадь позади  телеги -Нестандартный, творческий подход! Семьяеныз.- Мынам тодэмея, тӥ котьку тунсыкъяськиды удмурт калыклэн историеныз, культураеныз. Наукая ужъёсады но удмурт калык движенилэсь азинскемзэ эскериды. Солэн ӵуказе нуналыз сярысь мар вераны быгатысалды? - Паймоно кадь, но пичи дыръям мон асме удмурт шуыса малпасько вал. Совето вакытъёсы пӧртэм выжы калыкъёс сярысь вераськонъёс сокем ӧй вал ук. Мон тодӥсько вал, мон удмурт, малы ке шуоно улӥсько Удмуртиын. Али но син азям, кызьы монэ Башкириысь ӵыжы-выжыосы серекъязы. Мон соку нырысетӥ классын дышетскисько вал ай. Родняосылы керӟегъяськыса ик валэктыны выри: мон удмурт, нош соос, Башкириын уло бере, башкиръёс. Соку гинэ мыным веразы, калыкъёс пӧртэм выжыысь луо шуыса, валэктӥзы, мар со национальность.Нош удмурт калыкен, солэн историеныз, культураеныз матэгес тодматски ни студент дыръям. Алнаш, Можга ёросъёсын строй-отрядъёсын ужай. Пӧлазы мон огнам удмурт ӧй вал. Но ӵош ужаса, мон удмурт кыллы но, культуралы но дыши. Бӧрысь Удмурт Республикаысь Правительство бордысь Нациосын ужанъя комитетын тыршыкум но, Удмурт кун университетысь этнология кафедраын ужакум но котырам ӵемысь удмуртъёс вал. Соин ик удмурт калык движение мыным тунсыко потэ. Со шоры палэнысен учкисько, адӟисько ӟеч палъёссэ но, тырмымтэоссэ но. Тросэз удмурт азьветлӥсьёс монэ университетын дышетӥзы: В. Владыкин, К. Пономарёв, Р. Яшина, А. Разин. Мукетъёсыныз монэ герӟалляз наукаен яке общественной ужен выреме: В. Тубылов, С. Смирнова, П. Вершинин, К. Куликов, А. Красильников, М. Шишкин, Л. Христолюбова, Ю. Семёнов, Ю. Перевощиков но мукетъёс.Удмурт поэтъёс, писательёс, суредасьёс, артистъёс пӧлын но тодмоосы трос.  Огпол, 1995-тӥ арын, Удмурт театрысь одӥгез артист мыным шуиз: тон, пе, ӟуч ке но, ӟеч… Та кылъёс монэ малпаськонэ уськытӥзы. Туж шумпотӥсько: туннэ нуналлы Удмуртиын, 1990-тӥ аръёсы сямен, пӧртэм калыкъёс вискын ваче вуонъёс ӧвӧл. Республикаямы нациосын ужан политика умой-умой радъямын, пӧртэм калыкъёслэн асьсэ культуразэс азинтон луонлыкъёссы вань, вордӥсько визьмо, быгатӥсь азьветлӥсьёс. Мукет ласянь, сюлмаськытэ этнокультуралэн каллен азинскемез, визьмо удмурт егитъёслэн республикамылэн палэназ кошкемзы.- Асьтэос но Удмуртиысь общественной движение мыло-кыдо пыриськиськоды. Ужады Общественной палатаын, Калык фронтлэн республикаысьтымы штабезлэн сопредседателез вал. Куд-огез Калык фронтэз пыкылэ, со вылӥысен кылдытэмын  шуыса, отысь куд-ог адямиос но, пе, калыклэсь кыдёкын луо. Та пумысен мар шуысалды? - ОНФ-лэн Удмуртиысь штабезлэн сопредседателез луыса 3 ар ужай. Малпасько, республикамылэн азинсконэзлы сӥзем ужпумъёсты эскерон ласянь ӧжыт ӧй лэсьты. Кылсярысь, ми учкимы, быдэсъясько-а Россиысь Президентлэн «май указъёсыз». Чакласа возим госзакупкаосъя югдурез, сюресъёсты лэсьтонэз но тупатъянэз, бюджет удысын ужасьёслы уждун будэтонэз, куашкан калэ вуэм юртъёсысь калыкез выль квартираосы выжтонэз, оптимизациез, сӧсыръёслэсь сюлмаськонъёссэс но трос мукет ужпумъёсты.Калык фронт сярысь пӧртэм вераськонъёс вань, дыр, но аслыз калыклы со зэмзэ но трос пайда вае. Мултэс дан поттытэк, пичи ужъёс пыр пумен-пумен интыысьтызы вырӟо бадӟым ужъёс. ОНФ-ез курлам интые, солэн радъёсаз пырыны тыршоно.Малпасько, Калык фронтэз пыкылӥсь адямиос пӧлын - солэн радъёсаз асьсэ сярысь гинэ малпаса пырамъёс, ОНФ-лэн нимыныз соос, оло, асьсэлы кыӵе ке пайда поттыны малпало вал. Кыкетӥез, та движенилы пумит верасько, вылды, Россилэн Президентэзлэн В. Путинлэн  политикаезлы пумит луисьёс.Учке ай Калык фронтлэн республикаысьтымы штабез шоры - отын «бадӟым начальникъёс» ӧвӧл, отын интеллигенция, ужбергатӥсьёс, ветеранъёс но сӧсыръёс, пӧртэм выжы калыкъёс. Пӧлазы пыро удмурт калык движениысь азьветлӥсьёс но: В.  Байметов, А. Серебренников, В.  Хохряков. Нош штаблэн одӥгез сопредседателез - удмурт фермеръёслэн азьветлӥсьсы, Кун Кенешлэн депутатэз М. Лебедев. Кун Думаысь депутатъёсын А. Загребинэн но В. Бузиловеню- Тӥ бадӟым проектлэн - 9 томъем «Феномен Удмуртии» ужлэн - одӥгез авторез луиськоды. Кин яке мар кыскиз та борды?- Мон туж тау карисько та проектэз радъясьлы Светлана Смирновалы. Со ӧтиз монэ авторъёслэн огъя коллективазы. Трос тунсыко тодосчиосын ӵош тыршимы. Пӧлазы вал, кылсярысь, Россиысь тодмо этнолог, профессор М. Губогло.«Феномен Удмуртии» бордын тыршеме мынам улонам туж бадӟым инты басьтӥз. Наука удысын эскеронъёсы пумен-пумен асьме шаермы котыре биниськизы. Та книгаосы трос статьяосы пыризы. Республикаысьтымы пӧртэм калыкъёс сярысь ивортон но аналитика ужъёсы кема аръёс ӵоже Нациосын ужан политикая министерстволэн сайтаз улӥзы.- Кӧня ке толэзь ӵоже ни тӥ луиськоды дышетонъя но наукая министр. Макем  витёнтэм луиз тӥ понна та уж?- Со зэмзэ ик шӧдтэк шорысь луиз. Удмуртилэн Тӧроез мыным оскемзэ вераз. Малпасько, со туннэ нунал сярысь гинэ ӧз малпаськы, кыдёке азьпала учкыны тыршиз. Соин ик мон бадӟым тау шуисько Александр Васильевич Соловьевлы оскемез но быгатонъёсме, тодон-валанме улонын пыӵатыны луонлык кылдытэмез понна.- Но табере наукаен вырыны дырды уз ни тырмы...- Бен, дыры уг ни кыльы. Но туж потэ доктор диссертациме йылпумъяме, удмурт калыклэн историезъя, этнографиезъя книгаос поттэме. Та книгаослы материал люкамын ни. Но валасько, али мон азьын мукетгес ужпумъёс сыло. Мукет ласянь, министрысь кошконо луиз ке, мон наукаен выро. Яратоно уже мынэсьтым нокытчы уз кошкы.- Дышетон удысын шуг-секытъёс ӧжыт ӧвӧл. Мар  тужгес шугъяськытэ?- Уг тырмо школаос, нылпи садъёс. юртъёс чакласа воземез, дырыз дыръя тупатъямез кулэ каро, вошъяно липетъёсты, укноосты. Ёросъёсын нылпиосты школае нуллӥсь автобусъёс, учебникъёс уг тырмо, куд-ог предметъёсъя дышетӥсьёсты шедьтыны шугъяськоно.Со сяна, монэ сюлмаськытэ вузъёсты но ссузъёсты огазеян (оптимизация). Куддыръя со мултэс кадь потэ. Наука удысын тыршисьёслэн, дышетӥсьёслэн шоро-куспо арлыдзы будэ, озьыен, кадръёс пересьмо, егит специалистъёс уг тырмо. Но вань та сюлмаськонъёсты мон шугъяськонъёс ӧй шуысал, со ӵуказе нуналлы ужпумъёс. Кылсярысь, кемалась вераськонъёс мыно ни Можга но Глазов городъёсын удмурт гимназиос усьтон сярысь. Малпасько, та ужпумез быдэстыны кулэ ни. Вуоно арын удмурт кылэз дышетонъя классъёс усьтыны чакласьком Ижысь «Столичный» микрорайонын пуктэм выль школаын.- Нош огъя кун экзамен шоры кызьы учкиськоды?- Кык пӧртэм. Одӥг ласянь, улосъёсысь егитъёс тодон-валан басьтыны быгато Россилэн шоркаръёсаз, кунмылэн валтӥсь вузъёсаз. Мукет ласянь, тужгес кужмо, визьмо абитуриентъёсмы республикамылэн палэназ кошко, отчы выжыясько.- Ортчем ар пумын МГУ-лэн ректорез вузъёсты 4 аръем дышетонэ поттонэз янгышен лыдъяз. Тӥ та шоры кызьы учкиськоды? Оглом кызьы дунъяськоды Россиысь дышетон удысысь реформаез?- Котькуд реформа кулэ луэ, вужмемзэ, куашкан калэ вуэмзэ азинлыкоезлы, ӟечезлы воштоно ке. Жаль, но татчыозь мон ӧй адӟы на дышетон радлыкез куашкатонлэсь зэмос пайдазэ. Зэм, котькытысь шедьтыны луоз ӟечсэ но, уродзэ но. Но вузъёслэн 2 тубато дышетсконэ выжемазы уродэз тросгес кадь потэ. Нырысь ик, бакалавръёс лябесьгес луизы. Кыкетӥез, ми асьме киосынымы сыӵе радлык тупатӥм, куке егит специалистъёс капчиен пото кунгож сьӧры, нош отысь ӧжытэз берытске. Ярам ай, асьмелэн удмурт патриотизммы вань. Солы луыса егит специалистъёс гуртэ берытско, гурт хозяйствоосын, школаосын, больницаосын ужало. Удмуртъёс туж ярато музъемез, бурмемын вордӥськем интызы борды. Со сяна, удмуртъёс туж тыршисесь, малпам ужзэс кыштыр гинэ, нуналмысь быдэстыны вырозы. Соин ик, нокыӵе шугъяськонъёс шоры учкытэк, асьмелэн ваньмыз умой луоз!- Нош ӵыжы-выжыос-ты министр луэмды шоры кызьы учко?- Сюлмаськыса. Зэм, быгатонэ ласянь соослэн шугъяськонъёссы воксё ӧвӧл. Но табере семьялы дыры эшшо ӧжытгес кылиз. Министр луыса ужаны кутскеме бере дорам ӝыт 8 часлэсь вазь бертылэме ӧвӧл, шутэтскон нуналъёсы но ог 2-3 часлы ке но министерствое ветлӥсько, документъёсын ужасько.- Озьыен, пичи дыръяды сямен Кам шур дурын кема-кема чорыгаса пукыны дыр уг ни шедьы. Виссэ шедьтӥськоды ке, кызьы шутэтскиськоды?- Мугорез кыдатон понна арняяз 2 пол бассейнэ ветлыны тыршисько. 1 час ӵоже 3 километрез уяса ортчисько. Семьяосы но уяны туж ярато. Кузпалы, школаын дышетскись нылы, 3 аресъем пие озьы ик пыласькыны ветло. Пичи дырысеным туж яратӥсько на шахматэн шудыны. 1988-тӥ арын Сарапулысь школьникъёс пӧлын шахматэн шудонъя чемпион но вал.Зэм, Кам шур дуре сокем ӵем ветлыны уг ни кылды. Но Кам - мынам вирсэрам. Удмуртилэн гимназ таӵе кылъёсыз вань:Каму и Волгу питала векаРодников живая вода.В горе и славе с Россией всегдаТы, Удмуртия моя!Елена Миннигараева Туспуктэмъёсыз геройлэн Теги: даноадямиос кивалтэт  